***Unicef***

**SAT RAZREDNIKA – OSNOVNA ŠKOLA**

**Vršnjaci pomagači 5. razredi Priprema za učenike vršnjake pomagače za obradu teme na satu razrednika**

**TEMA: Upoznajmo sebe i druge**

**RADIONICA: Potrebe**

**modul: Prevencija nasilnog ponašanja učenika**

**Razred: 5**

**Cilj**: Naučiti učenike prepoznavati osobne potrebe i uvažavati potrebe drugih

**Ishodi:** učenici će moći procijeniti koje su to potrebe osim osnovnih životnih potreba (hrana, odjeća, kuća/stan) koje trebaju zadovoljiti da bi se osjećali sretni i zadovoljni

**Oblici rada:** Frontalni, individualni, grupni

**Metode rada:** razgovor, rad s radnim materijalom, introspekcija

**Planirano vrijeme : 45 min**

**Tijek rada u radionici:**

**UVOD:**

Vršnjaci pomagači najavit će cilj današnjeg sata, a to je da upoznamo koje potrebe trebamo zadovoljiti da bi se osjećali zadovoljni i sretni. Objasnit ćemo da na ovom satu nećemo razgovarati o zadovoljavanju potrebe za hranom, vodom, odjećom i mjestom za stanovanjem, jer ipak većina učenika u našoj školi ima zadovoljene te osnovne potrebe za život. Učenici mogu napomenuti (ili razrednica) kako na žalost ima djece koja nemaju zadovoljene niti te osnovne potrebe.

**1. Košulja sretnog čovjeka - priča**

Voditelj će učenicima **pročitati priču.** Nakon priče slijedi razgovor s učenicima kako su je razumjeli.

Voditelj uz pomoć razrednika dovodi učenike do zaključka da je čovjek u priči bio sretan ne toliko zbog materijalnih stvari (kuća, odjeća i sl.) već stoga što je sam sa sobom bio zadovoljan za razliku od kralja koji je imao svo bogatstvo a ipak je bio nesretan.

2**. Piramida života – u parovima**

Učenici će zatim u parovima kako sjede u klupi dobiti po **jedan listić PIRAMIDA ŽIVOTA**.

Da bi ispunili listić trebaju razmisliti o svemu što im je u životu važno da budu sretni i zadovoljni. Na crte listića trebaju napisati sve što im u vezi toga padne na pamet, neka ne razmišljaju previše što je važnije, a što manje važno, nego neka napišu sve što ih čini sretnim i zadovoljnim.

Bitno je naglasiti da ne stavljaju da im je potrebna SREĆA, već što im je to konkretno potrebno da ih učini sretnim (npr. dobar prijatelj, dobri odnosi u obitelji, uspjeh u školi…).

Kad to završe, trebaju zajednički zamisliti da grade piramidu i zamisliti da je svaki pojam koji su napisali na crtu jedan kamen te piramide. Priliko slaganja piramide sada treba voditi računa da ono **što im je najvažnije ide u temelje piramide**, a ono što nije toliko važno za sreću (dakle kad bi se iskreno zapitali je li im to zaista jako važno za sreću u životu, bez toga bi ipak mogli – npr. nove cipele ili novi mobitel is l.).

Učenici se zatim spoje u skupine od 4-6 učenika i zajedno pogledaju kako su gradili piramidu. Imaju zadatak da sad naprave zajedničku piramidu i da svoje odgovore nekako sažmu u jednu piramidu.

**Pitanja voditelja:**

* Što ste doznali o sebi i drugima, imate li slične ili različite potrebe kao drugi?
* Koje su nam potrebe najčešće najvažnije i na dnu (temelji) piramide?
* Na koji način možemo zadovoljiti potrebe sa dna piramide, a na koji način one s vrha piramide?
* Je li nam neke potrebe teže zadovoljiti?

3. **Zajednička piramida razreda**

Na kraju voditelj crta **veliku piramidu** **na ploču ili plakat** i sve grupe zajedno dogovaraju se što je najvažnije za sreću u životu i na taj način grade zajedničku piramidu sreće svojeg razreda

**Potreban materijal /sredstva :** Radni listić i priča „Košulja sretnog čovjeka“

**Literatura korištena za pripremu pedagoške radionice:** Priručnik – za sigurno i poticajno okruženje u školama, Unicef, Zagreb 2004.